Otvoreno pismo Oliveru Ivanoviću u zatvorenom sanduku…

Piše: Dragan Ilić

Eto Olivere,

Dođe vreme da mi predsednik Srbije konačno otvori oči i objasni ko si bio, ili bolje reći – šta si bio.

Nije lepo Olivere što si lagao ljude koji su te poštovali i koji su ti verovali, a bio sam jedan od njih. Tek sada shvatam da si u stvari bio samo jedan vrhunski manipulator ljudima koji su ti verovali.

Zašto Olivere nikad nisi rekao da ti je predsednik pomagao, „doturao sve i svašta“ dok si bio u pritvoru, zašto? Ako si mislio da se to neće nikad saznati, prevario si se, jer pre ili kasnije, sve se sazna i predsednik kaže da još neko zna za to. Ima svedoka i ja mu sad verujem.

Lagao si nas da te je država zaboravila dok si bio u pritvoru, lagao si kada si nam kasnije govorio da nije dobro to što presednik radi na Kosovu deleći i svađajući narod, ponižavajući poštene ljude kojima je stalo do svog grada.

Lagao si kada si govorio da se plašiš za svoju bezbednost, lagao si da su ti ljudi sa fantomkama upadali u stan i pretili tvojoj porodici. Lagao si da ti auto nisu zapalili Albanci iz južnog dela grada.

Lagao si kad si govorio da novinari – tvoji dojučerašnji prijatelji, ne smeju od tebe čak ni izjave da uzimaju u predizbornoj kampanji. Slagao si i mene lično kada si me zamolio da te usnimim za reklamni spot za predizbornu kampanju jer navodno – nijedan snimatelj iz Mitrovice to ne sme da uradi!

Lagao si Olivere i kad si rekao da su ti uradili sve što su mogli da ti urade i da samo još nisu pucali u tebe, ali da ipak ne veruješ da će se to desiti.. Eto i to si slagao! Lagao si da si razočaran kao čovek i da se zgroziš svaki put kada čuješ kakav rečnik koristi tvoj prijatelj (što će se kasnije ispostaviti kada bude lio suze nad tvojim mrtvim telom) – Marko Đurić, kada priča o situaciji u Mitrovici, o neistomišljenicima, o Kosovu…

Slagao si da je predizborna kampanja bila krajnje nekorektna i nezapamćena. Lagao si da spot koji je emitovan na TV Pink i TV Most politički nekorektan i da to nije u okviru političke kampanje. Lagao si da su tvoji kandidati odustajali zbog strašnog pritiska. Lagao si da je atmosfera u gradu nenormalna, da je mnogo sumnjivih ljudi koji zastrašuju narod i da se narod u Mitrovici ne plaši Albanaca, već lokalnih kabadahija…

I sve vreme si lagao! Lagao si da braniš srpske interese na Kosovu, a sve vreme si u stvari radio za interese Prištine. Lagao si, a ipak pored svega lošeg što si uradio za srpski narod na Kosovu i Metohiji, dobri predsednik se, tvoj prijatelj koga nisi dovoljno poštovao, ili jesi ali si to krio, pored svega potrudio da budeš sahranjen u Aleji zaslužnih građana a da tvoj budući prijatelj Marko Đurić lično i iskreno lije suze nad tvojim mrtvim telom.

Srećom nisi uspeo sve da prevariš! Nisi prevario svoje najbliže saradnike koji su te provalili, neki pre, neki kasnije.. Nisu se prevarili ni čelnici Kosovske Mitrovice koji su te na put u Aleju zaslužnih građana poslali (ne i ispratili) bez komemoracije u tvom gradu.

Moj bivši prijatelju, poštovao sam te dok si bio živ, ali sada kad si već mrtav i imaš nove prijatelje, preziraću te do kraja tvog života!

Comments

comments

Preuzimanje i objavljivanje tekstova sa portala KoSSev nije dozvoljeno bez navođenja izvora. Hvala na poštovanju etike novinarske profesije.